**Dyrk sproget – en kreativ sprogkonkurrence for gymnasieelever**

**Elevinformation - spansk**

# ¡El español mola! – spansk styrer!

Velkommen til nogle sjove timer med spansk sprog!

I dag får I lov til at vise, hvad I kan med jeres sprog på en anderledes og innovativ måde.

Jeres arbejde tager udgangspunkt i, at I skal forestille jer, at nogle unge spanske gymnasieelever fra Logroño i Nordspanien skal på udvekslingsbesøg i Danmark. De glæder sig og vil gerne vide noget om jeres hverdag og om ungdomskulturen i Danmark. I skal hjælpe dem med at blive klogere på Danmark via en video, som jeres gruppe skal producere i dag.

Dagens overemne er kulturmøder og ungdomskultur. I skal i gruppen nu vælge ét af tre underemner:

* Estudios y tiempo libre
* Salir por la noche
* Relaciones familiares

Til hvert af disse underemner er en tekst og nogle tilknyttede opgaver, som I skal arbejde med som inspiration. Bemærk, at hvis I åbner teksten i Word, så er der gloser, som kan ses, når man kører musen hen over et gloseret ord. Arbejder I med pdf-versionen på computeren, så kan de skrive jeres svar på opgaverne i de blå felter.

Når I har arbejdet med tekst og opgaver skal I med udgangspunkt i det valgte underemne lave en video med en varighed på 2-4 minutter. Videoen skal henvende sig til de unge spaniere fra Logroño og informere dem om livet som ung i Danmark. I videoen skal I prøve at fokusere på de kulturforskelle, som I bliver opmærksomme på ud fra de spanske tekster, eller som I kender på forhånd. De spanske gymnasieelever skal gerne få en fornemmelse for, hvordan jeres liv i Danmark adskiller sig fra deres liv i Spanien indenfor det emne, I ender med at vælge.

Videoen kan have mange former. Det kan være en reklamevideo, en reportage, en stop motion, en fiktiv kortfilm, hvor I selv optræder, et teaterstykke, en videodagbog – kun fantasien sætter grænser.

Den hverdag, I beskriver, kan tage udgangspunkt i ét eller flere af gruppemedlemmernes liv, eller I kan vælge at lave en fiktiv beskrivelse.

Til slut skal jeres video afleveres til jeres lærer, som sammen med de øvrige lærere vil udnævne de tre bedste videoer. Disse videoer går videre til en landsdækkende konkurrence.

¡Mucha suerte!